
On historiallinen totuus ja on ihmisen muistin totuus.

– Rebecca Wells




OSA I: ALKU




Maalla teininä kuulin tarinoita

Kainuulainen kesäilta jonain heinäkuuna 1970-luvulla, ei kovin kuuma, usein hyttysistä ja mäkäräisistä sakeana. Kolme veljestä istuu iltaa grillikodassa. Yksi heistä on isäni ja paikka on kotitaloni pihamaa. Miehet lähestyvät keski-ikää tai ovat sen saavuttaneita, tummatukkaisia, keskimittaisia, tavallisen näköisiä miehiä, joiden olemuksessa mikään ei kiinnitä erityisesti huomiota.

Grillikodan pöydällä on laseja, joihin kaadetaan useimmiten vodkaa puolukkamehulla tai keskiolutta. Vanhin veljistä, isäni, asuu täällä, viljelee maata ja hoitaa metsää. Kaksi muuta asuvat kaupungeissa, oikeissa ammateissa. He lähtivät nuorina pois ja tulevat kesäisin takaisin muutamaksi päiväksi tervehtimään sukulaisia ja katselemaan nuoruutensa paikkoja.

Kaikki veljekset ovat intohimoisen kiinnostuneita historiasta ja omasta suvustaan, siksi puhuttavaa riittää pitkälle hämärtyvään kesäyöhön. Välillä laseihin kaadetaan täydennystä. Pullo on pöydänjalan vieressä lattialla ja puolukkamehu kannussa pöydällä, olutta pitää hakea viileästä kellarinportaasta. Aurinko laskee, lintujen laulu vaimenee, hyttyset inisevät yhä kovempaa.

Omiani puuhaillessani kuulen toisinaan osia keskusteluista. Välillä jutustelussa vilahtelee kiinnostavia sanoja: desantti, loikkari, pakolainen. Äänet mataloituvat, päät painuvat tiiviimmin yhteen, kädet käyvät painokkaammin. Silloin minä, historiasta innostunut teini, höristän korviani. Miksi näissä asioissa tuntuu olevan jotain salattavaa? Miksi niistä pitää puhua kuiskaten?

Näiden tarinoiden aika ei kuitenkaan ole vielä. Aikaa kuluu. Veljekset tutkivat sukua ja historiaa tahoillaan, mutta lähteitä on vähän, aikaa arkistossa istumiseen rajallisesti eikä tietoa löydy. Aina, kun veljekset tapaavat, joku on silti löytänyt pienen tiedonmurun, joka piirtää tarinoita kokonaisemmiksi.

Kotikylälleen palannut desantti.

Pitäjään Venäjältä 1920-luvulla paenneet vienankarjalaiset.

Amerikassa on sukulaisia, mutta emme tiedä enää ketä ja missä.

Ja sitten oli se Ranssu, mitähän sille kävi?

Elän elämääni, opiskelen, teen töitä ja perustan perheen kauaksi kotiseudulta. Vuosiin, oikeammin vuosikymmeniin en juuri ehdi muistelemaan näitä nuoruuteni tarinoita, sillä minulla on kiire luoda omaa elämäntarinaani.

Joulun aikaan 2004 Kaakkois-Aasiaan iskee iso tsunami. Kaikki tiedotusvälineet ovat täynnä tuskaa ja tuhoa, joiden hyökyaalto iskee ympäri maailmaa. Minulla on siellä matkalla tuttuja, joiden kohtaloista ei ole heti selvää kuvaa. Pitkien joulunpyhien aikaan selaan hellittämättä uutisia kaikilta kanavilta. Tajuan, että täytyy keksiä jotain muuta, etten itse huku tähän tsunamiuutisointiin.

Muistan isältä saamani sukututkimustiedot ja syksyllä hankkimani sukututkimusohjelman ja päätän, että alan tallentamaan tietoja ohjelmaan. Istun läppärillä lämpimän takan vieressä työpöydän ääressä, alan tutustua ohjelmaan ja syöttää sinne tietoja henkilö henkilöltä.

Harrastus vie minut tsunamin lailla mennessään. Löydän Hiskin, tietokannan jonne vapaaehtoiset ovat tallentaneet kirkonkirjojen kaste-, hautaus- ja aviomerkintöjä. Onneksi tutkimani seurakunnat on hyvin tallennettu. Löydän muita lähteitä ja keskusteluryhmiä, tuolloin aktiiviset Yahoon sukututkimusryhmät ja Kainuun sukuja tutkivien ryhmät, Sukuforumin keskustelupalstan. Kysyn apua ja saan sitä.

Sähköpostit lentelevät isälle ja sedille: tällaista löysin, tiedätkö tästä, oletko kuullut? Vastauksissa tulee lisää pieniä tiedonmuruja, ihmettelyä ja toivomus: voi kun sen Ranssun jostain löytäisit.

Ennen kuin pääsen Ranssuun, onnistun selvittämään Amerikkaan menneet, heidän jälkeläisensä ja saamaan serkkuni avulla heihin yhteyden. Sinne menneiden perheet olivat pieniä, osa kuoli lapsettomina. Siksi serkkuja ei löydy montaa. Mutta ne, jotka löytyvät, tuntuvat sitäkin arvokkaammilta. Eläviä amerikanserkkuja, joiden ansiosta valokuvia ja tarinoita lentelee sähköpostissa valtameren yli. Pidämme heihin yhteyttä skype-puheluilla ja facebookissa.

Myös pappi löytyy, kun tutkimus porautuu syvemmälle menneeseen. Papin vaiheet johtavat Ouluun tulleeseen ruotsalaiseen kultaseppään, jonka elämässä riittää tutkimista pitkäksi aikaa. Kirjoitan siskoni kanssa juuristamme kirjan vuonna 2009. Ranssu piilottelee yhä, joten kirjassa joudumme vain toteamaan, että muistitiedon mukaan hän loikkasi Neuvostoliittoon eikä palannut, joten hänen kohtalostaan ole mitään tietoa.

Ranssun tarina ei kuitenkaan jätä minua rauhaan. Tutkijana kiinnostavimpia ovat vaikeimmin selvitettävät arvoitukset. Luen kirjoja vuoden 1918 tapahtumista, Stalinin vainoista, kommunistien kohtaloista, Antti Tuurin Ikitien ja kaiken muun, jonka saan käsiini. Haluaisin tietää, mitä Ranssulle tapahtui, saada tapahtumista tarinan ja tarinalle jonkinlaisen päätepisteen.

Minä olen vuosia yrittänyt selvittää mitä hänelle tapahtui Venäjällä. Olen istunut tuntikausia arkistojen kuivassa paperinpölyssä. Olen kirjoitellut sähköposteja monelle taholle, toisinaan saanut paljon tietoa mutta välillä jäänyt vaille kunnon vastauksia. Olen lukenut romaaneja ja tietokirjoja, lehtiä ja selannut nettiä kyllästymiseen saakka.

Olen törmännyt siihen, että Kainuun alueelta kirjoitettu historia vuoden 1918 tapahtumista on pääosin voittajien historiaa, valkoisten historiaa. Sellaistahan historia usein on. Toki löytyy lähteitä punaisista, mutta ne ovat hajallaan ja niiden löytämiseksi on nähtävä runsaasti vaivaa. Mietin, miten vähän näistä asioista minulle on koulussa opetettu.

Minut tämä tutkiminen on saanut pohtimaan vaikenemista ja salailua, joka jatkuu yli sukupolvien. Miten jostain ihmisestä, joka elää vain omaa elämäänsä omaan maailmanaikaansa, tulee tabu, josta ei voi puhua, tai puhutaan kuiskaten?

Tutkimukseni jatkuivat, kirjoitin yhden sukukirjan mieheni suvusta ja aloitin toista omista vienankarjalaisista juuristani. Ranssun eli Frans Rajanderin arvoitus pysyi ratkaisemattomana, kunnes monien mutkien jälkeen onnistuin löytämään hänen jälkeläisiään. Tämä löytö tuntui mittaamattoman arvokkaalta lukuisien etsintävuosien jälkeen. Lopulta vuoden 2024 loppupuolelta alkaen pystyin paneutumaan Fransin tarinaan syvällisemmin ja miettimään tätä kirjaa. Löytäisinkö vastauksia sukuni ratkaisemattomiin kysymyksiin?

Ratkaisevat askeleet 1914–1917

Tämän tarinan päähenkilö on kesäkuussa 1892 Kainuussa, Paltamossa syntynyt Frans Johannes Rajander. Hän oli minulle isäni isoeno eli isäni mummon veli. Kainuussa Franseja usein sanottiin Ranssuksi, ja 1920-luvun sanomalehtitietojen mukaan tätä nimeä myös Frans käytti itsestään.

Hän syntyi maaseudun pientilallisten ja tilattomien joukkoon, joiden asemassa oli monia epäkohtia 1800- ja 1900-lukujen vaihteessa. He elivät usein köyhyydessä ja monille tulevaisuus näyttäytyi hyvin epävarmana. Hieman vankempaa jalansijaa toi Fransin isän ammatti. Isälle päätoimeentulon antoi räätälin työ ja maan viljeleminen oli enemmän sivutoimi. Fransin isää mainitaan isäntänä ja talokkaana, joten hän omisti itse talonsa. Näiden pientilallisten talonomistajien elämä ei käytännössä eronnut muiden mökkiläisten elämästä kuin siinä mielessä, että oma talo antoi jonkinlaista turvaa muutoksissa.

Fransilla ei nuorena ollut juurikaan mahdollisuutta koulusivistykseen. Hän kävi vain vuoden kansakoulua ja rippikoulun. Paltamon Kiehimään avattiin ensimmäinen kansakoulu pitkällisen kunnallispoliittisen väännön jälkeen 1904. Tätä ennen kouluun olisi täytynyt mennä yli 40 kilometrin päähän Paltaniemelle. Koulussa oli aloitusvuonna 50 oppilasta. Frans opiskeli ensimmäisenä vuonna koulussa sekä syys- että kevätlukukaudella, mutta erosi sen jälkeen. Ensimmäiselle ja ainoalle luokalle mennessään hän oli 12-vuotias.

Lukemaan ja kirjoittamaan hän varmaan oppi kotonaan, mutta kansakoulussa opiskeltiin tuohon aikaan lisäksi uskonoppia, maantiedettä, laskentoa, piirustusta, kaunokirjoitusta, laulua sekä voimistelua ja käsitöitä.

Koulumenestys oli korkeintaan kohtalaista1. Käytös oli kymppi, mutta tarkkuus seitsemän. Parhaat numerot hän sai laskennosta, josta arvosana oli syksyllä kahdeksan. Keväällä arvosanat heikkenivät. Nelosia kirjattiin niin lukemisesta kuin kirjoittamisesta ja siitä seurasi ehdot. Se sai riittää koulusivistykseksi niissä oloissa. Rippikoulun Frans kävi muutamaa vuotta myöhemmin 16-vuotiaana.

Nuorempi veli Otto meni kouluun 11-vuotiaana ja kävi lukuvuonna 1909–1910 samaa koulua suurin piirtein samanlaisella menestyksellä, tosin paremmilla äidinkielen arvosanoilla. Nuorin sisko Maria paneutui koulutyöhön veljiään jonkin verran huolellisemmin. Hän aloitti koulun 14-vuotiaana ja opiskeli lukuvuonna 1916–1917. Fransin toisesta nuoremmasta veljestä Jaakosta ei löydy merkintää koulun asiakirjoista.

Fransin isä Antti Aukusti (Anders August) Rajander syntyi Paltamon naapuripitäjässä Ristijärvellä vuonna 1856. Useimmiten hän käytti nimeä Aukusti. Hän oli kappalaisen tyttären Karoliina Mellinin ja rokottajan Anders Rajanderin neljästä lapsesta nuorin. Aukustin isä kuoli pojan ollessa vasta 2-vuotias ja perhe muutti äidin uuden avioliiton myötä Paltamon Mieslahteen. Tästä uudesta aviosta Aukustille syntyi vielä kahdeksan sisaruspuolta.

Uudessa asuinpaikassa Aukusti aikanaan avioitui ensimmäisen vaimonsa Elsa Reeta Kemppaisen kanssa huhtikuun lopulla vuonna 1881. Aukustin ja Elsa Reetan suuresta perheestä varttui aikuiseksi kahdeksan lasta. Yhdeksäskin oli, Elsa Karoliina, joka syntyi kaksi vuotta ennen Fransia, mutta eli vain vuoden ja kolme kuukautta. Tyttö kuoli vatsatulehdukseen noin yhdeksän kuukautta ennen Fransin syntymää. Fransin syntyessä äidin tunteissa olivat varmasti läsnä suru ja ilo, aivan liki toisiaan.

Ensimmäisen lapsensa äiti sai 23-vuotiaana ja viimeisen syntyessä hän oli 43-vuotias. Yli kaksikymmentä vuotta pieniä lapsia, raskaita kotitöitä ja navettahommia, reissaava mies. Tiesi siinä varmaan eläneensä.

Kun Frans syntyi, hänellä oli kolme vanhempaa veljeä ja isosisko Reeta Kaisa, ja tietysti enkelityttö Elsa Karoliina. Fransin jälkeen syntyi kaksi poikaa, Otto ja Jaakko sekä pikkusisko Reeta Maria, joka päätti lapsikatraan vuonna 1902.

Aukusti tienasi elantonsa kiertävänä räätälinä. Hän oli osaava mies, jolla teetettiin puvut ja päällystakit. Myös isoisäni, Aukustin sisarenpoika, joka oli syntynyt vuonna 1907, kertoi olleensa 1920-luvulla Aukustilla oppipoikana kulkemassa talosta toiseen. Tuohon aikaan ainakin kauempana kierrettäessä räätäli oppipoikineen sai talosta täyden ylöspidon siellä työskennellessään ja lisäksi korvauksen tekemistään vaatekappaleista.

Mielenkiintoisella tavalla tämä osaaminen on kulkenut suvussa, sillä räätäleitä ja ompelijoita on ollut monessa sukupolvessa ja eri sukuhaaroissa aina Amerikkaa myöten. Tällaisissa käsityöammateissa ammattien periytyminen oli tavallista ja työtaidot opittiin kotona pienestä pitäen.

Perhe asui monessa paikassa, kuten maaseudun mökkiläisillä ja mäkitupalaisilla oli tapana. Ensin Mieslahdessa tilattomina, sen jälkeen Hyttikankaan tilan neljänneksen isäntänä samassa kylässä ja myöhemmin Kiehimänsuun Killimäen kruununtilalla, jonka puolikas ostettiin perintötilaksi 1903.

Fransin syntyessä perhe asui Killimäellä, joka sijaitsee Paltamon kirkonkylästä pohjoiseen, Koikeronjärven itärannalla lähellä Norssiniemeä. Tilan pinta-ala oli tuolloin yli 130 hehtaaria, joka oli pääosin metsää, peltoa oli vain pari hehtaaria.

Kuvittelen Fransin pienenä vilkkaana poikana vankkaan kuusikkoon järven rannalle, tai vilvoittelemaan jalkojaan hiekkarannan viileässä kirkkaassa vedessä. Toivottavasti elämä ei ollut pienelle pojalle pelkkiä askareita, vaan arkeen mahtui myös leikkiä ja valoisampia hetkiä, jolloin isommat lapset patistettiin valvomaan pienempien touhuja. Tuolla samalla hiekkarannalla kävin seitsemänvuotiaana uimakoulun ja vietin sen jälkeen lukemattomia lapsuuden ja nuoruuden kesäpäiviä.

Kun Frans oli 13-vuotias vuonna 1905, Killimäen puolikas myytiin liikemies ja sahanomistaja Albinus Niemiselle. Nieminen osteli tiloja tarkoituksenaan myydä metsäomaisuus edelleen puutavara yhtiöille. Myös tilan metsävarallisuus päätyi vähitellen kauppahuone Snellmanin ja muiden suurten yritysten haltuun.

Killimäeltä muutettiin muutaman kilometrin päähän Rajamäen taloon kanssa-asukkaiksi. Näen mielessäni pienikokoisen, laihan ja tummatukkaisen nuoren pojan, jonka oli äkkiä otettava paikkansa uuden asuinpaikan lasten joukossa. Varmaan siinä oli pakko nopeasti oppia pitämään puoliaan.

Rajamäeksi kutsuttiin talon lisäksi koko pientä kylänosaa, joka sijaitsee noin kahdeksan kilometriä Paltamosta Puolangan tietä pohjoiseen, Uuran ja Kiehimänsuun kylien rajalla. Rajamäen kylässä oli noihin aikoihin alun toistakymmentä taloa, jotka olivat Kainuulle tyypilliseen tapaan viljelyalaltaan melko pieniä. Tosin metsää oli joissain taloissa kohtalaisesti.

Mietin, millainen tuo lapsuuteni kylä oli 1900-luvun alussa. Koko Kiehimänsuun kylässä oli vuosisadan vaihtuessa kuutisensataa asukasta. Rajamäki oli tästä vain pieni osa alle kymmenellä talollaan. Joka kolmas Kiehimänsuun ruokakunta viljeli maata, ja näiden lisäksi torppareita oli joka viides. Joka kahdeksas talous sai elantonsa tukkitöistä. Joukossa mainitaan yksittäisiä eksoottisempiakin ammatteja, kuten tervan räkäri, metsän taksoittaja, kalkintekijä ja värjänhoitaja.2

Kumpuilevaa vaaramaisemaa halkoi Puolangalle menevä maantie, kesällä pölyinen ja talvella lumikinosten kuorruttama. Vaaran rinnettä kivuttiin vaivalloisesti ylös ja toista rinnettä lasketeltiin alas. Vaarojen välissä oli jokilaaksoja ja kaikkialla maisemaa hallitsivat vanhat metsät, siellä täällä raivattuja peltotilkkuja ja hakamaita. Metsien laajamittainen hyödyntäminen oli vasta edessä, kun liikemiehet, kauppahuoneet ja puutavarayhtiöt alkoivat haalia metsäomistuksia itselleen puutavaran kysynnän kasvaessa.

Asutus tunkeutui hiljalleen maantien sivuille, syntyi sivuteitä ja niiden varrelle nousi taloja ja töllejä. Olipa Rajamäen ohi vievän tien päässä, kaukana Hukkalansalolla oikea savupirttikin, jossa asuttiin vielä 1920-luvun lopulla.

Talot olivat pieniä ja harmaita, pihapiirissä pakolliset ulkorakennukset, pärekattoinen navetta ja pikkuruinen sauna. Järviä ei aivan lähimailla ollut, mutta pieniä jokia kiemurteli maisemassa siellä täällä.

Vietin tuossa samassa Rajamäen kylässä lapsuuteni, joten sen tiet, mäet ja metsät ovat piirtyneet muistiini. Nyt vaaranrinteiden pellot ovat metsittyneet ja monet taloista autioituneet. Katsellessani kuvia aikaisemmilta vuosikymmeniltä huomion kiinnittää maiseman avaruus. Mäkien rinteitä oli raivattu innolla pelloiksi ja hakamaiksi eläimille.

Maisemassa korostuu kiviaitojen ja siellä täällä näkyvien kiviröykkiöiden runsaus. Se oli luonnon loputtomasti tarjoamaa materiaalia raja-aitojen tekoon. Muistan lapsuudestani maatilalla, että keväisiin askareisiin kuului roudan nostamien kivien poimiminen pois pian kylvettäviltä pelloilta. Lapset pantiin noukkimaan kiviä ja heittelemään niitä traktorin peräkärryyn. Kärry tyhjennettiin kiviröykkiöön pellon sellaisessa osassa, jota oli hankala viljellä. Aikoinaan vihasin tätä työtä. Millaista onkaan ollut peltojen hoitaminen 1900-luvun alussa hevosilla ja alkeellisilla työkaluilla. Ei ihme, että alkoi tehdä mieli muualle, helpompiin hommiin.

Rajamäen tilalla peltoa oli Aukustin viljelemällä osalla kaksi hehtaaria, niittyä seitsemän hehtaaria. Pellot elättivät pari–kolme lehmää, joka ei ollut paljon kymmenhenkisen perheen elättämiseksi. Lisätuloja hankittiin räätälintöiden lisäksi tervanpoltolla sekä metsätöillä ja puutavaran myynnillä.

Alkuun Aukusti omisti puolet Rajamäestä. Vanha Rajamäen tila, pinta-alaltaan 190 hehtaaria, jaettiin kahtia vuonna 1910, jolloin siitä muodostuivat Rajamäki (myöhemmin Rajala) ja Kivelä. Rajanderit asuivat Rajamäellä ainakin vuoteen 1918 saakka.3

Henkinen ilmapiiri kylissä tuohon aikaan lienee ollut melko yhtenäinen. Useimmissa taloissa elanto hankittiin pelloilta ja metsistä eikä suurtiloja ollut. Talot olivat pieniä ja perheet isoja. Osa viljeli vuokratilaansa torppareina tai mäkitupalaisina. Lähimpään isompaan keskukseen Kiehimään oli matkaa kymmenisen kilometriä, joten kylä ei ollut erityisen vilkkaiden kulkureittien varrella. Kirkkoon piti 1900-luvun alussa taivaltaa viiden peninkulman päähän Paltaniemelle, mutta uskonnolla oli ajan tavan mukaan suuri rooli kotien arkielämässä.

Uudet aatteet alkoivat saada jalansijaa 1910-luvulla. Kylän nuoria miehiä alkoi liittyä työväenyhdistykseen ja orastavaan ammattiyhdistysliikkeeseen. Maailman ja Suomen tilannetta seurattiin sanomalehdistä. Moni lähti lännen kultamaille onneaan etsimään.




Amerikan kutsu

Räätälin lapset eivät halunneet sitoa tulevaisuuttaan näihin maisemiin. Perheen neljä poikaa ja yksi tytär muuttivat 1900-luvun kahden ensimmäisen vuosikymmenen aikana Amerikkaan. Kotimaahan jäävätkin etsiytyivät muualle. Vain yksi tyttäristä, isomummuni Reeta Kaisa, valitsi maatilan emännän työt lähiseudulla. Poika Jaakko meni Kajaaniin töihin ”Yhtiölle” eli Kajaani Oy:n tehtaille. Fransin valinta vei kauppaalalle.

Perheen mikrohistoriassa kuvastuvat kaikki 1900-luvun alkuvuosien yhteiskunnallisen kehityksen valtavirtaukset niin Kainuussa kuin maailmalla. Lasten vaiheet kertovat monipuolisesti tuon ajan siirtolaisuuden syistä, vaikuttimista ja suunnasta, mutta samalla niistä tekijöistä, jotka saivat osan väestöstä edelleen jäämään Kainuuseen.

Ajan poliittinen kuohunta heijastuu perheen vaiheissa, joista samalla näkyvät hyvin ammatillisen kierron mahdollisuudet ja siirtolaisten tyypilliset työnkuvat uusissa kotimaissaan. Keskenään nämä valinnat näyttäytyvät ristiriitaisina, ja siksi minua alkoivat kiinnostaa elämäntarinat valintojen taustalla. Mikä sai Fransin sekä hänen kaksi nuorempaa veljeään mukaan vasemmiston poliittiseen toimintaan viimeistään vuoden 1917 aikoihin? Millaiset aatteelliset näköalat tuolloin vallitsivat ja miten niiden pohjalta tehtiin päätöksiä, joilla oli käänteentekeviä vaikutuksia nuorten tulevaisuuteen?

Kainuusta Amerikan-siirtolaisuus oli alkanut 1800-luvun viimeisinä vuosikymmeninä, mutta muutto kiihtyi, kun höyryjunaliikenne saavutti Kajaanin vuonna 1904. Vuonna 1902 oltiin asiasta jo huolissaan, kun katsottiin yhä nuorempien pyrkivän länteen: ”Ken vain on rippikoulun käynyt sekä oppinut kirjoittamaan ja kirjoitettua lukemaan, sillä tuo toivonmaa mielessä kangastaa: sikäläisiltä sukulaisilta ja ystäviltä tikettiä anellaan”. Näin siteerasi Kajaanin lehdessä ollutta yleisönosastokirjoitusta Oiva Turpeinen kirjassaan Lännenlokarit.

Seuraavat kymmenen vuotta olivat siirtolaisuuden huippuaikaa Kainuusta lähtijöille. Sen jälkeen lähtijöiden virta alkoi hiljentyä ja tyrehtyi 1920-luvun alkuvuosina. Kainuusta Atlantin taakse lähtijät olivat todella nuoria, valtaosin iältään alle 30-vuotiaita.

Paltamo liittyi pääosin mukaan siirtolaisuusaaltoon hieman myöhemmin kuin monet muut Kainuun kunnat, vasta vuoden 1902 maissa. Tuo vuosi oli ankara katovuosi Kainuussa, ja tämä yhdessä sortokauden kanssa siivitti lähtijöitä, vaikka Yhdysvaltojen suhdanteet eivät olleetkaan parhaat mahdolliset. Ilmiö huipentui vuoteen 1906. Kaikkiaan vuosina 1892–1930 Paltamosta lähti Amerikkaan 596 henkilöä ja koko Kainuusta 5 620 henkilöä4. Paltamon väkiluku vuonna 1920 oli noin 5 700 henkilöä, eli Kainuusta meni Amerikkaan yhden kunnan verran ihmisiä.

Räätälin lapsista vanhin, Kalle suuntasi maailmalle 23-vuotiaana vuonna 1905. Kalle, tai Charles, kuten häntä Amerikassa kutsuttiin, asui Aberdeenin alueella USA:n länsirannikolla lähellä Kanadan rajaa, jossa hän työskenteli muun muassa ahtaajana satamassa sekä kalastajana. Hän kuoli vuonna 1940, ja häntä kaipaamaan jäivät suomalaissyntyinen vaimo ja yksi tytär.

Tyypillisesti siirtolaiseksi lähdettiin lähisukulaisten tai perheenjäsenten houkuttelemana. Kalle veti perässään muita sisaruksia, sillä nuorempi veli Antti lähti vuoden kuluttua veljensä perään Aberdeeniin ja jatkoi Kaliforniaan. Antti (Anton) Rajander palveli uutta isänmaataan sotamiehenä ensimmäisen maailmansodan aikana. Hän jatkoi isänsä ammatissa räätälinä. Antti oli naimisissa ja hänellä oli yksi lapsi. Hän kuoli Kaliforniassa vuonna 1955.

Matti seurasi isoveljiään Amerikkaan vuonna 1909 kohteenaan Hancock, Suurten järvien alueen kaupunki, johon meni paljon suomalaisia metsä- ja kaivosteollisuuden palvelukseen. Matti oli sisarussarjasta ainoa, joka palasi matkoiltaan pysyvästi Suomeen 1920-luvun alkupuolella. Hän avioitui vuonna 1926 perustaen perheen Paltamoon. Hän menehtyi 51-vuotiaana vuonna 19365.

Siirtolaisista arviolta joka viides palasi takaisin. Vuonna 1909 ristijärveläinen nimimerkki A. J. kirjoitti6 synnyinmaan viehätyksestä, vetovoimasta ja palanneista siirtolaisista: ”Ja huomaahan sen siitäkin, kuinka moni Amerikan kultalastakin vuosikymmenienkin perästä on synnyinmaan kaipaus magneetillaan vetänyt loppupäiviään tänne viettämään ja viimein kätkeäkseen rauvenneet luut poveensa haudan hiljaisuuteen”.

Erityisesti naiset työskentelivät Amerikassa usein kotitalouksissa palvelijoina. Räätälin tyttäristä Reeta Maria, jota kutsuttiin Mariaksi tai Mariksi, lähti maailmalle veljiensä perään äitinsä kuoleman jälkeen vuonna 1920. Amerikassa Reetasta tuli rouva Mary Mäkelä, sukulaisille Suomessa "Ameriikan Mari", joka asui miehensä Toivon kanssa Kaliforniassa. Mary työskenteli erään vakuutusalan johtajan perheessä kotiapulaisena ja Toivo oli perheen autonkuljettaja. Maryn ja Toivon tiedetään käyneen Suomessa 1950-luvulla. Pariskunta oli lapseton. Toivo kuoli 1975 ja Mary 1986 Kaliforniassa.

Viimeisenä Amerikan-kutsuun vastasi pojista nuorin, Otto, joka seurasi sisarustensa jälkiä siirtolaisuusaallon ollessa jo hiipumassa vuonna 1923. Myös hän jatkoi räätälin ammattia ja asui Kaliforniassa, jossa kuoli vuonna 1964 perheettömänä. Otto oli veljiensä Jaakon ja Fransin mukana työväenliikkeessä vuonna 1918. Saattoi olla, että tämä historia rajasi työnsaantimahdollisuuksia kotimaassa ja näin edisti siirtolaiseksi lähtöä.

Sisarusten lähtiessä etsimään parempaa elämää Frans jäi kotiin, autteli kotiväkeään tilalla ja alkoi tienata elantoansa metsätöissä. Hän lueskeli harvoja ameriikankirjeitä, mutta tiesi, ettei se ollut hänen tiensä.

Olen pohtinut, miksi Frans ei seurannut sisaruksiaan Amerikkaan. Tapana oli, että edeltä menneet sisarukset tukivat muiden lähtöä lähettämällä pilettirahaa tai tiedottamalla työmahdollisuuksista. Frans syntyi sisarussarjan loppupuolelle perheen kuudentena lapsena, ja Amerikkaan lähti sekä häntä vanhempia että nuorempia sisaruksia.

Sisarusten muutto ja tiedot Amerikan oloista varmasti houkuttelivat Fransia muuttamaan, mutta kotimaassa pidätteli morsian ja luultavasti myös kotitilan askareet. Tunsiko hän velvollisuutta jäädä hoitamaan kotitilaa tai vanhempiaan muiden lähtiessä? Eikö hän onnistunut saamaan matkarahoja?

Saattoivatko heräävä kiinnostus yhteiskunnallisiin asioihin ja toiminta vasemmistolaisissa yhteisöissä olla lähdön hidasteina? Pitikö hän tärkeämpänä hoitaa työväenliikkeen asioita kotimaassa ja näin taistella mielestään paremman tulevaisuuden puolesta?

Mahtoiko Frans myöhemmin katua valintaansa jäädä kotimaahan? Miettikö hän, olisiko pitänyt lähteä Amerikkaan, kun niin monta veljeä ja sisko sinne päättivät asettua. Olisihan siellä varmasti ollut helpompaa, olisi päässyt paremmille palkoille helpommissa hommissa, saattoi hän pohdiskella.

Ehkä hän vierasti aatteensa vuoksi Yhdysvaltojen kapitalistista systeemiä, vaikka monet suomalaiset siellä toimivat vasemmistolaisissa yhteisöissä. Myöhemmin oli vaikeampi lähteä, kun oli vaimo ja vankilatuomion takia vaikea saada työtä ja näin ollen puutetta rahasta. Varmaan veljet olisivat matkarahaa lähettäneet, niin kuin he todennäköisesti lähettivät Otolle ja Mari-siskolle. Sisarukset näyttivät kaikki oloutuneen hyvin uuteen kotimaahansa, eivätkä olleet takaisin tulossa lukuun ottamatta yhtä veljeä, joka palasi seitsemän vuoden jälkeen.

Jäämiselle saattoi olla proosallisempiakin syitä. Frans avioitui huhtikuussa 1915 lähinaapurin tyttären Amanda Kustaava Reinikan kanssa. Kuulutuksilla oli käyty edellisen vuoden puolella, joten seurusteluaikaa oli takana.

Avioituessaan Frans oli 23-vuotias ja Amanda 20-vuotias. Amandaa kutsuttiin Mantaksi ja hän käytti nimestään myös muotoa Mandi. Kovin kaukaa ei puolisoa tarvinnut etsiä, sillä Mandi oli kotoisin noin kilometrin päässä sijaitsevasta Uusitalon torpasta.7 Avioitumisen jälkeen pari asui Fransin kotona Rajamäellä.

Mandin vanhemmat olivat Matti Heikinpoika Reinikka ja tämän vaimo Elsa Kustaava Leinonen. Perheeseen syntyi kuusi lasta, joista tässä tarinassa tapaamme Mandin lisäksi hänen vanhemman veljensä Matti Heikin.

Katselen kuvaa, jota arvelen Fransin ja Mandin kihlakuvaksi. Tuohon aikaan kihlakuvat olivat yleisempiä kuin hääkuvat. Häistä en ole löytänyt kuvia eikä sellaisia tuon ajan tavallisista ihmisistä juurikaan edes Kainuusta ole. Kihlat käytiin yleensä ostamassa Kajaanista, usein markkinoiden yhteydessä, ja samalla pistäydyttiin Hynnisen kuvaamossa valokuvassa.

Kihlakumppanit näyttävät kuvassa nuorilta ja vakavilta. Fransilla on yllään tumma liivipuku ja sen alla valkea kaulukseton paita. Mandilla on päällä raidallinen suurikauluksinen pusero ja tumma hame, vasemman käden nimettömässä näyttävästi kuvan keskelle asemoitu kihlasormus. Pari on istutettu kuvaamon tumman ja koristeellisen pöydän ääreen yhtä koristeellisille tuoleille. Tuolloin he eivät tienneet, miten monipolvinen elämä heillä oli edess

